Jihadismin tutkijan, sotatieteiden maisterin Atte Kalevan mukaansuomalaisten päättäjien pitäisi uudistaa ”rajulla kädellä” nykyinen turvapaikanhakuprosessi ja ulkomaalaislaki.

Jihadismin tutkijan, sotatieteiden maisterin Atte Kalevan mukaan Mechkahin tapaus kertoo omaa kieltään Suomen nykyisen turvapaikkajärjestelmän ongelmista. KARI PEKONEN

Maanantaina uutisoitiin, että Suomen viranomaiset saivat alkuvuodesta vihjeen, jonka mukaan Turun teosta epäilty Abderrahman Mechkah vaikutti radikalisoituneelta ja oli kiinnostunut ääriajattelusta.

Perjantaina Mechkah teki Turussa hyytävän terroriteon, ja häntä epäillään nyt kahdesta terroristisessa tarkoituksesta tehdystä murhasta sekä kahdeksasta terroristisessa tarkoituksessa tehdyn murhan yrityksestä.

Jihadismin tutkijan, sotatieteiden maisterin Atte Kalevan mukaan Mechkahin tapaus kertoo omaa kieltään Suomen nykyisen turvapaikkajärjestelmän ongelmista.

MTV:n tietojen mukaan Mechkah oli saanut kielteisen turvapaikkapäätöksen.

- Viime aikoina on puhuttu paljon siitä, että humanitääriseen maahanmuuttoon liittyy ongelmia. Nyt meillä sitten on juuri sellainen ongelma käsissä, Kaleva kuvaa.

Hänen mukaansa suomalaisten päättäjien pitäisi uudistaa ”rajulla kädellä” nykyinen turvapaikanhakuprosessi ja ulkomaalaislaki.

- Ei voi olla niin, että viranomaiset eivät ole ottaneet tästä turvapaikkaprosessista olevasta radikalisoituneesta henkilöstä lainkaan koppia. Eikä voi olla niin, että viranomaisilla ei ole selkeää kuvaa siitä, mitä turvapaikanhakuprosessissa olevat henkilöt puuhaavat.

Järjestelmä uusiksi

Jihadismin tutkija uudistaisi ulkomaalaislain.

- Nykyinen turvapaikanhakuprosessi ei sovi tähän tilanteeseen, jossa meille tulee massoittain ihmisiä, sillä se on alun perin tarkoitettu tilanteisiin, joissa silloin tällöin tulee yksittäisiä henkilöitä hakemaan turvapaikkaa.

Kalevan mukaan optimitilanne olisi sellainen, jossa EU perustaisi yhteiset turvapaikka- eli pakolaisleirit turvapaikkaa hakevien henkilöiden lähtömaiden lähialueille esimerkiksi Jordaniaan, Turkkiin ja Libyaan.

- Ne henkilöt, jotka haluaisivat turvapaikan saada, menisivät tänne leireille ja ilmoittautuisivat Suomen osastolle, mikäli Suomesta halutaan turvapaikka, mutta jos he haluaisivat hakeutua ainoastaan akuutista taistelutilanteesta pois, leiri tarjoaisi siihen aivan sopivan vaihtoehdon, koska siellä heistä pidettäisiin huolta, ja sotilaat olisivat ulkokehällä suojaamassa ja poliisit sisällä. Siellä olisi myös kansalaisjärjestöjä sekä ulkoministeriön virkamiehiä, Kaleva sanoo.

- Jos joku haluaisi sieltä tulla Suomeen, tämä henkilö voisi opiskella suomen kieltä ja kulttuuria. Ne, jotka haluaisivat tulla Suomeen, menestyisivät opinnoissa ja heillä olisi motivaatiota ja otettaisiin samalla koko perhekunta Suomeen töihin ja kouluun, sillä ei tällainen Suomessa tapahtuva puolentoista vuoden odottelu toimi.